Polisie keer 11 aan ná bloedbad in Khayelitsha | Netwerk24
Deur Ané van Zyl 17 Mei 2021 12:09
Die groep mense is Sondag omstreeks 03:00 in 'n hotel in Seepunt verras en vir ondervraging geneem.
Brig. Novela Potelwa, polisiewoordvoerder, het gesê die mense word tans ondervra met die oog op hul vervolging later.
Hulle sal na verwagting teregstaan op aanklagte van moord en poging tot moord, terwyl nog aanklagte bygevoeg kan word namate die ondersoek vorder.
Elf mans is Saterdag op verskeie tonele in Area B van Khayelitsha doodgeskiet en nog sewe is gewond. Vyf is ernstig gewond en vier ander het beserings opgedoen. Die dodetal het intussen tot 13 gestyg.
Volgens Potelwa het die moord Saterdagoggend op 'n man in die RR-gebied in Khayelitsha 'n reeks skietvoorvalle tot gevolg gehad.
Dit blyk dat ene "Pierrie", vermoedelik een van die stigterslede van die Guptas-bende, die eerste slagoffer was.
Die eerste lyk is omstreeks 10:00 in Bazistraat (Area B) met veelvuldige skietwonde aan sy lyf aangetref. 'n Vuurwapen en 'n groot bedrag geld is by sy lyk gevind. Lynn Williams berig 43 patroondoppies is op dié toneel gevind.
Bronne het gesê die moontlikheid word ondersoek dat lede van een van die Guptas-splintergroepe "Pierrie" vermoor het, of dat dit van die buitelandse winkeleienaars was wat deur hom en sy mede-bendelede vir beskermingsgeld afgepers is.
Volgens die polisie was die tweede aanval, waarin twee Somaliërs in T110 geskiet is, 'n vergeldingsaanval ná die eerste voorval. Die een man is op die toneel dood, terwyl die ander een met ernstige skietwonde na 'n hospitaal geneem is.
Nog drie mans is Saterdagmiddag in 'n vermoedelike vergeldingsaanval in die RR-gebied doodgeskiet.
Volgens Potelwa is nog twee mans later die dag in die Y-blok doodgeskiet. Een is in 'n agterplaas van 'n huis en die ander een in 'n motor geskiet.
Kort nadat die moorde gepleeg is, het genl.maj. Thembisile Patekile, waarnemende provinsiale kommissaris, die 72-uur-aktiveringsplan vir die mobilisering van hulpbronne ingestel. 'n Multidissiplinêre taakspan het dwarsdeur die dag en nag gewerk om verdagtes op te spoor, het Potelwa gesê.
"Patekile het die span vir sy meedoënlose pogings geprys," het sy gesê.
Albert Fritz, LUR vir gemeenskapsveiligheid, het die inhegtenisnemings verwelkom en ook groot lof vir die polisie gehad. "Dit bewys dat ons misdaad kan en sal oorwin!"
Fritz het gesê hy gaan die Khayelitsha-polisiekantoor in Site B Maandag om 11:00 besoek. Hy het die moorde ten sterkste veroordeel.
Volgens hom is daar sterk aanduidings dat georganiseerde misdaadgroepe die moorde gepleeg het en dat afpersing die motief is.
"Ek wil in hierdie moeilike tyd my innige meegevoel met families van die slagoffers betuig. Ek wil hulle verseker dat ons nie sal rus voordat al die skuldiges aan die pen ry nie."